मुझे हमेशा यह आश्चर्य होता है कि किसी के यहां शादी हो या बच्चा या कोई भी खुशी का मौका हो, किन्नर न जाने कैसे यह सब पता कर लेते हैं और तुरन्त वहां पहुंच जाते हैं। उनका सूचना तंत्र इतना मजबूत होता है कि पड़ोस में रहने वाले वाले पोरवाल साहब, जिन्होंने अपनी बेटी की शादी शहर से दूर जाकर की, जिससे मोहल्ले में किसी को इस बात का पता न चले| उनके भी घर लौटते ही किन्नर उनके यहां आ धमके। नाच-गाने और ढोलक की आवाज़ सुनकर जब पड़ोसी इकट्ठे हुए, तब सबको खबर लगी कि बिटिया का ब्याह हो चुका है। पोरवाल साहब भी इस बात पर हैरान थे और न चाहते हुए भी उन्हें 2100 रुपए भेंट करने पड़े।